În plin sezon, două hoteluri din Mamaia ale milionarilor Ioan şi Viorel Micula au fost închise pentru turişti. E decizia luată de Ministerul Turismului, în urma nenumăratelor plângeri legate de mizeria din camere.

Este vorba despre Unirea şi Naţional, ambele de două stele, care nu mai au voie să cazeze turişti.

Corpul de Control al Ministerului Turismului le-a retras certificatul de clasificare şi a amendat administratorii cu 100.000 de lei în total.

La începutul săptămânii, un turist a reclamat la Protecţia Consumatorului că a găsit în cameră mobilier rupt, miros urât, saltele mucegăite şi televizoare aproape nefuncţionale.

Plângeri au fost, însă, în fiecare an, spun inspectorii, însă abia în acest an au fost luate aceste măsuri.

Turiștii care sunt acum cazați în hotel își vor termina vacanța, iar apoi hotelurile nu vor mai putea primi alți turiști.